V bitki pri Gavgameli 1. oktobra 331 pr. n. št., v kateri je Aleksander Veliki porazil Dareja III., je Bes poveljeval levemu krilu perzijske vojske, sestavljenemu predvsem iz vojakov iz njegove satrapije, mobiliziranih pred bitko pri Isu. Obkolitev Aleksandrove vojske, ki jo je načrtoval Darej, je spodletela in Perzijci so po več urah ostrega boja bitko izgubili. Bes je bitko preživel in ostal ob svojem pobeglem kralju in preživel zimo v Ekbatani. Darej je naslednje leto poskušal pobegniti v Baktrijo na vzhodu Perzijskega cesarstva. Bes je v zaroti z drugimi satrapi Dareja odstavil ga vkoval v zlate verige. Še vedno ni jasno ali so Besa motivirale predvsem osebne ambicije ali razočaranje nad Darejem kot vladarjem. Dareja je morda nameraval predati Makedoncem in se vdati, vendar je Aleksander sklenil, da bo nadaljeval preganjanje Perzijcev.